Aryna Sabalenka trăiește o dramă la Miami. Iubitul său, Konstantin Koltsov, a murit subit la doar 42 de ani. Acesta se afla la Florida pentru a fi alături de partenera sa. Presa din Belarus a dezvăluit cauza morții fostului mare hocheist. Ce a pățit acesta.
Aflată la Miami, bielorusa Aryna Sabalenka (2 WTA, 25 de ani) trece prin momente cumplite după ce iubitul ei, Konstantin Koltsov, a murit subit, cu o lună înainte să împlinească 43 de ani. Cei doi erau împreună de trei ani. "Koltsov a murit fulgerător", a scris Federaţia de hochei pe gheaţă din Belarus, într-un scurt comunicat, fără să precizeze cauza decesului.
Până acum nu au fost făcute publice date despre tragicul eveniment, dar Telegraf.News, o publicație cunoscută din Belarus, a lansat prima ipoteză cu privire la cauza decesul iubitului Arynei Sabalenka. Se pare că un cheag de sânge care s-a format în altă parte a corpului s-a desprins și a ajuns către un vas de sânge din creier,provocând un accident vascular cerebral.
"A fost o persoană puternică și veselă, a fost iubit și respectat de jucători, colegi și fani. Konstantin s-a scris pentru totdeauna în istoria clubului nostru", se arată în comunicatul clubului rus Salavat Yulaev Ufa, la care a jucat iubitul tenismenei.
Aryna Sabalenka a mai trecut printr-o astfel de dramă în noiembrie 2019. Atunci, ea și-a pierdut tatăl, care avea 43 de ani. Potrivit presei internaționale, cauza decesului a fost un infarct. Mai mult, și Sergey Sabalenka a jucat hochei, la fel ca și iubitul numărulu doi mondial.
Tenismena din Belarus a spus mereu că tatăl său a fost cel care a îndrumat-o către tenis și a ghidat-o în viață, iar pierderea lui a fost o mare lovitură pentru ea. După ce a câștigat Australian Open pentru a doua oară în carieră, în ianuarie 2024, și a devenit lider al clasamentului mondial, Aryna Sabalenka i-a dedicat triumful părintelui său.
"Aveam un singur vis, ca înainte de 25 de ani să câștig cel puțin două turnee de Grand Slam. Când a murit, am început să mă gândesc mult la asta. Am 24 de ani și niciun trofeu", spunea Aryna Sabalenka în serialul "Break Point" de pe Netflix, în ianuarie 2023.
După decesul iubitului său, Aryna Sabalenka se va retrage mai mult ca sigur de la Miami, acolo unde ar fi trebuit să intre în competiție joi, direct în turul secund. Ea ar fi trebuit să întâlnească învingătoarea din partida Simona Halep și Paula Badosa.
În locul său, pe tabloul principal avansează o sportivă care a pierdut în ultima rundă a calificărilor și care are poziția cea mai bună în clasament.